**Cyfarfod: Bwrdd Atebolrwydd yr Heddlu**

**Lleoliad: Pencadlys yr Heddlu, Caerfyrddin**

**Dyddiad: 28 Chwefror 2024**

**Amser: 13:30 – 16:30**

|  |  |
| --- | --- |
| **Aelodau:** | Dafydd Llywelyn, Comisiynydd yr Heddlu a Throseddu (CHTh)Dr Richard Lewis, Prif Gwnstabl (PG) Edwin Harries, Cyfarwyddwr Cyllid (CC)Carys Morgans, Prif Weithredwr, SCHTh (PW) |
| **Hefyd yn Bresennol:** | Yr Arolygydd Gemma Starkey, Swyddog Staff (GS)Lowrie Proctor, Uwch Reolwr Perfformiad a Dadansoddeg (LP)Neil Evans, Rheolwr Busnes, SCHTh (NE) |
| **Arsylwyr:** | Aelodau’r Panel Heddlu a ThrosedduCynghorwyr Tref a Chymuned Gwirfoddolwyr SCHTh (gan gynnwys aelodau’r fforwm Ymgysylltu â Dioddefwyr)Aelodau o’r Cyhoedd Swyddogion a Staff yr Heddlu  |

|  |
| --- |
| CRYNODEB O’R CAMAU GWEITHREDU O GYFARFOD 26/10/2023 |
| Rhif y Cam Gweithredu  | Crynodeb o’r Cam Gweithredu  | I’w Ddatblygu Gan | Cynnydd |
| PAB 171 | Y PG i ymchwilio a yw SCCH neu Swyddogion yr Heddlu yn dal i fynychu Prifysgol Aberystwyth unwaith yr wythnos i siarad â'r myfyrwyr. | Yr Heddlu | **Wedi’i Gwblhau –** Mae’r Heddlu wedi cwrdd â chynrychiolwyr o Brifysgol Aberystwyth ac mae trefniadau ar waith i gwrdd â myfyrwyr. Mae trafodaethau pellach wedi’u trefnu â golwg ar annog recriwtio i’r Heddlu. |
| PAB 172 | Neges glir i'w chyfleu i'r cyhoedd ynghylch pryd i ffonio 101 ac i'w gweld a'i dosbarthu erbyn y digwyddiad Drysau Agored ar 15 Tachwedd. | SCHTh/yr Heddlu | **Wedi’i gwblhau –** rhannwyd neges yn y digwyddiad Drysau Agored fis Tachwedd. |
| PAB 173 | Sleidiau’r cyflwyniad perfformiad i'w dosbarthu i fynychwyr ar gais. | SCHTh | **Wedi’i gwblhau –** rhannwyd sleidiau’r cyflwyniad perfformiad o’r cyfarfod.  |
| PAB 174 | Bydd CHTh yn siarad â Llamau ynglŷn â phlant yn mynd ar goll o'r ysgol dro ar ôl tro ac yn aml. | CHTh | **Wedi’i gwblhau –** Cyfarfu CHTh â Llamau a thynnodd sylw at y pryderon mewn perthynas â phlant yn mynd ar goll o’r ysgol dro ar ôl tro ac yn aml.  |

***Rhan 1***

1. **Ymddiheuriadau a Chyflwyniadau**

Croesawodd CHTh yr aelodau i Fwrdd Atebolrwydd yr Heddlu gan ddiolch i bawb am ddod i’r cyfarfod.

1. **Cwestiynau’r Gymuned**

Diolchodd CHTh i’r rhai a oedd yn bresennol yn y cyfarfod am gyflwyno cwestiynau ymlaen llaw a chroesawodd unrhyw gwestiynau pellach.

**C.** Gyda thoriadau i gyllidebau SCCH yn ganolog, sut mae hyn yn effeithio ar ein hardal heddlu? Ydyn ni wedi, neu ydyn ni’n disgwyl, gweld gostyngiad yn nifer y SCCH yn unrhyw un o’r pedair sir, ac yn arbennig Sir Gaerfyrddin?

**A.** Dywedodd CHTh y bu toriad i’r cyllid, ond ychwanegodd bod ymrwymiad wedi’i wneud i gynnal lefelau presennol SCCH, sef 132 ar draws yr ardal Heddlu ar ôl 1 Ebrill 2024. Mae’r SCCH yn rhan bwysig o’r strwythur Plismona Bro ac yn amhrisiadwy ar gyfer ymgysylltu â’r cyhoedd a meithrin ffydd a hyder yn y gwasanaeth.

**C.** Beth yw’ch gweledigaethau ar gyfer cymunedau Sir Benfro?

**A.** Cynghorodd y PG mai’r weledigaeth yw ymateb i’r Cynllun Heddlu a Throseddu er mwyn sicrhau bod materion o fewn cymunedau’n cael eu trin yn amserol ac effeithlon. Dywedodd CHTh mai ef yw’r bont rhwng yr heddlu a’r gymuned a’i fod yn sicrhau bod yna wasanaeth heddlu amlwg a hygyrch. Er mwyn cefnogi hyn, yn ystod y cylch diweddaraf o osod y gyllideb, gofynnodd CHTh am i SCCH gael eu diogelu gan mai nhw yw conglfaen y Timoedd Plismona Bro.

**C.** Awgrymwyd nad yw dioddefwyr yn teimlo’n ddiogel yn Hwlffordd, yn arbennig dioddefwyr cam-drin domestig?

**A.** Dywedodd CHTh y bu buddsoddiad yn y systemau TCC, gyda 160 camera mewn 25 tref, a bod y systemau heddlu’n cael eu defnyddio i ganfod a datrys troseddau. Gall TCC fod yn gysylltiedig â datrys hyd at 10 trosedd y dydd, a dylai hyn alluogi pobl i deimlo’n ddiogel yn eu cymunedau.

**C.** Beth sydd ar yr agendâu neu yn y cynlluniau ar gyfer cyllideb a’r economi, a pha gynigion sydd gennych ar gyfer cymunedau Sir Benfro yn y dyfodol?

**A.** Dywedodd y PG fod buddsoddi mewn systemau’n hollbwysig ar gyfer llwyddiant parhaus yr Heddlu. O gymharu ag ardaloedd eraill, mae preswylwyr yn talu llai am wasanaethau plismona. Fodd bynnag, mae’r ardal Heddlu’n cyflwyno problemau unigryw ar gyfer y gwasanaeth. Er enghraifft, ni fyddai’n ddichonadwy cael un ddalfa fel yn Swydd Gaerloyw. Oherwydd maint yr ardal, 6 neu 7 dalfa fyddai’r nifer gorau. Cynghorodd CHTh fod 95% o’r gyllideb yn mynd i’r Heddlu i ddarparu gwasanaethau.

Yn ogystal, ychydig iawn o ddylanwad sydd gan y CHTh neu’r PG ar yr economi leol, fodd bynnag, maen nhw’n sicrhau eu bod nhw’n buddsoddi’n anuniongyrchol yn ein cymunedau. Er enghraifft, cytunwyd i fuddsoddi mewn system deleffoni newydd, sy’n golygu y bydd gwelliannau gydag amlygrwydd a hygyrchedd yr Heddlu.

**C.** Sut mae troseddau’n cael eu cofnodi?

**A.** Dywedodd y PG fod troseddau’n cael eu cofnodi yn yr un ffordd â Heddluoedd eraill. Pan mae unigolyn yn galw 101 neu 999, yn siarad gyda swyddog, neu’n mynd i orsaf heddlu, mae’r manylion yn cael eu casglu a’u nodi mewn system er mwyn sicrhau bod y troseddau’n cael eu cofnodi’n gywir. Nododd y PG fod gan yr unigolyn a oedd wedi gofyn y cwestiwn faterion penodol yn ymwneud ag ef yn bersonol, a threfnodd bod y Swyddog Staff yn clywed y pryderon a rhoi cymorth.

**C.** Ers i Heddlu Dyfed-Powys golli ei hofrennydd penodol ei hun yn 2015, sawl cais gweithredol sydd wedi’u cofnodi am gymorth gan Wasanaeth Awyr Cenedlaethol yr Heddlu yn Sain Tathan? Sawl gwaith mae awyren Gwasanaeth Awyr Cenedlaethol yr Heddlu wedi’i hanfon i gynorthwyo Dyfed-Powys mewn ymateb uniongyrchol i’r ceisiadau hyn?

**A.** Dywedodd y PG fod yr Heddlu wedi gofyn am gymorth 2584 o weithiau llynedd ac wedi defnyddio’r gwasanaeth 1300 o weithiau. Mae sawl rheswm am y bwlch, gan gynnwys y tywydd neu’r ffaith bod y drosedd drosodd cyn bod yr hofrennydd yn cael ei anfon. Mae’r defnydd o ddronau’n cynyddu ac yn profi i fod yn ffordd fwy addas a chost effeithiol o gynorthwyo’r Heddlu.

**C.** Ai’r CHTh/PG sy’n penderfynu pa un ai a i fuddsoddi mewn hofrennydd dynodedig, neu ai cyfrifoldeb y Llywodraeth Ganolog ydyw?

**A.** Mae dewis i’r Gwasanaeth Heddlu fuddsoddi yn ei hofrennydd ei hun os yw’n dymuno, fodd bynnag, byddai angen penderfynu pa un ai a dyna yw’r dewis fwyaf cost effeithiol o ran defnydd. Y broblem bresennol yn genedlaethol yw bod angen buddsoddi yn y fflyd hofrenyddion, fodd bynnag, nid yw’r arian cyfalaf sydd ei angen wrth y Swyddfa Gartref i wella’r fflyd yn dod. Yn y pen draw, penderfyniad ar y cyd rhwng CHTh a’r Swyddfa Gartref fyddai buddsoddi mewn hofrennydd penodol.

**C.** A gawn ni rannu gwasanaethau gyda’r Ambiwlans Awyr?

**A.** Cynghorodd CHTh nad yw Ambiwlans Awyr yn debygol o fod yn medru helpu ac y byddai ymgysylltu â gweithrediadau chwilio ac achub gwylwyr y glannau o bosibl yn ddewis amgen mwy addas. Fodd bynnag, mae’n annhebygol y bydd hyn yn cael ei ddilyn oherwydd natur amrywiol y gwasanaethau.

**C.** Beth yw’ch cynlluniau ar gyfer y Swyddogion Cyswllt Ysgolion ar ôl y flwyddyn academaidd hon?

**A.** Dywedodd CHTh ei fod yn siomedig bod yr arian wrth Lywodraeth Cymru, sef tua £300,000, wedi dod i ben. Gan ei fod wedi’i gytuno y byddai’r gwasanaeth yn cael ei ariannu tan ddiwedd y flwyddyn academaidd bresennol, y CHTh newydd fyddai’n penderfynu beth mae’n dymuno ei wneud yn y maes hwn yn dilyn yr etholiadau fis Mai. Aeth CHTh yn ei flaen i ddweud bod cyfle i ystyried sut allai’r gwasanaeth edrych yn y dyfodol os yw’n parhau ac mae posibiliadau i’w ehangu i sefydliadau addysg uwch ac addysg bellach.

**C.** Pam fod yr Heddlu’n cael ei ail-drefnu eto?

**A.** Mae’r Heddlu wedi’i ail-drefnu o’r blaen, ond mae angen gwneud hyn eto gan fod trosedd yn newid ac mae’r galw am wasanaethau wedi codi 30%. Y tro diwethaf i’r Heddlu gael ei ail-drefnu oedd 12 mlynedd yn ôl, ac ers hynny, bu newidiadau sylweddol mewn cymdeithas a’r ffordd y mae asiantaethau partner yn ymdrin â materion. Mae hyn wedi gweld yr heddlu’n camu i mewn i helpu. Enghraifft o hyn yw cynorthwyo unigolion â phroblemau iechyd meddwl. Gyda’r ymagwedd newydd Gofal Iawn, Person Iawn mewn grym, bydd hyn yn dileu’r angen i’r Heddlu gamu i mewn i feysydd nad yw’n briodol i’r heddlu ymdrin â nhw. Bydd hyn yn creu’r gallu i nodi a datrys mwy o droseddau.

1. **Cyfraniad yr Heddlu i Fesurau Cenedlaethol**

Croesawodd CHTh Lowrie Proctor i’r cyfarfod, a roddodd trosolwg o Berfformiad yr Heddlu yn erbyn Mesurau Cenedlaethol. Cynghorodd LP fod y data a gynhwysir yn yr adroddiad ar gyfer y cyfnod hyd at a chan gynnwys Rhagfyr 2023.

Cynghorodd y PG mai ef yw arweinydd cenedlaethol y portffolios cyffuriau a pherfformiad. Nododd y PG fod problem ar hyn o bryd lle mae’r llywodraeth, er eu bod nhw’n gosod targedau haeddiannol, yn cyflwyno mesurau atodol y mae angen adrodd arnynt ar y system genedlaethol gan fod gan wahanol bobl wahanol flaenoriaethau.

Dywedodd LP fod y mesurau cenedlaethol yn edrych ar faterion mwy holistig fel dynladdiad, trais difrifol, troseddau cymdogaeth a llinellau cyffuriau ar y lefel uchaf, a chyhoeddir y wybodaeth hon ar wefan CHTh.

Nododd CHTh y bu rhywfaint o gynnydd yn erbyn rhai o’r mesurau a bod hyn yn cael ei fonitro. Mae rhai meysydd lle y disgrifir yr Heddlu fel allgraig, sy’n golygu yr ystyrir nad yw’r Heddlu’n perfformio’n dda o’i gymharu â heddluoedd eraill. Gall hyn arwain at gyswllt gan y Swyddfa Gartref, sydd eisiau cael esboniad o’r perfformiad yn y maes penodol hwnnw.

Mewn ymateb i gwestiwn gan aelod o’r cyhoedd o ran pa un ai a yw caethwasiaeth fodern yn cael ei chynnwys fel mesur, dywedodd CHTh nad yw’n cael ei chasglu ar gyfer y mesurau cenedlaethol ond bod y mater yn cael ei fonitro’n fewnol.

1. **Perfformiad yr Heddlu yn Erbyn Cyflenwi’r Cynllun Heddlu a Throseddu**

Rhoddodd LP drosolwg o berfformiad yr Heddlu yn erbyn y Cynllun Heddlu a Throseddu. Nododd CHTh fod nifer fawr o sleidiau’n tynnu sylw at berfformiad ac y byddai’n dewis rhai prif ystadegau i’w trafod yn y cyfarfod hwn. Dywedodd CHTh y bu problemau yn y gorffennol ar ôl symud i’r system NICHE newydd, ond bod pethau’n setlo nawr.

Holodd CHTh pam nad oedd system adrodd Heddlu Dyfed-Powys yn gydnaws â Heddlu De Cymru a Heddlu Gwent. Mae hyn oherwydd y canfu bod saernïaeth cronfa ddata Heddluoedd Gogledd Cymru a Gogledd Orllewin Lloegr yn fwy addas ar gyfer Dyfed-Powys wrth newid i’r system Niche, a’u bod nhw ymhellach ar y blaen o ran datblygu i uno â’r system genedlaethol Minerva yn y dyfodol.

Holodd CHTh beth mae’r Heddlu’n ei wneud er mwyn gwella’r amserau ymateb i alwadau 999. Cynghorodd y PG ei fod yn anodd cyfiawnhau dwy eiliad gyntaf galwad oherwydd dyna’r amser rhwng y galwr yn galw 999 a’r alwad yn cael ei throsglwyddo i Heddlu Dyfed-Powys. Mae’r amserau cyfartalog ar gyfer ateb galwadau’n gwella ac mae hyn o ganlyniad i adnoddau ychwanegol. Dywedodd y PG hefyd bod mynd i alwad brys mewn 15 munud ar gyfartaledd yn cael ei ystyried yn berfformiad da o gofio daearyddiaeth yr ardal Heddlu.

Holodd CHTh sut mae’r Heddlu’n annog pobl i ddefnyddio cysylltiadau digidol yn hytrach na’r ffyrdd mwy traddodiadol. Dywedodd y PG y bu bron 16,000 o gysylltiadau drwy’r ffurflen ar-lein unigol, ond nid yw hyn wedi cydberthyn i ostyngiad o ran galwadau 101. I bob pwrpas, y mae wedi cyflwyno cyfle ychwanegol i’r cyhoedd gysylltu â’r Heddlu.

Gofynnodd CHTh am ddiweddariad mewn perthynas â throseddau lladrata a pha gamau ataliol sy’n cael eu cymryd. Dywedodd y PG fod gwaith ataliol yn cael ei gyflawni gan Dimoedd Plismona Bro a chadarnhaodd bod 790 o droseddau, ond nid yw’r nifer hwn yn fawr yn y cyd-destun ehangach. Fodd bynnag, mae’r nifer wedi cynyddu, ac mae hynny’n bennaf oherwydd yr argyfwng costau byw lle mae pobl wedi bod yn cyflawni’r troseddau i fwydo eu hunain. Mae’r Heddlu gweithio gyda masnachwyr ac yn darparu cyngor atal trosedd.

Dywedodd y PG ei fod yn ymddangos fel pe bai gostyngiad yn gyffredinol o ran troseddau, ond dywedodd nad yw’r ffigurau o reidrwydd yn gwbl gywir oherwydd y newid o ran system gyfrifiadurol a newid i’r rheolau cyfrif.

Gofynnodd CHTh am eglurder mewn perthynas â’r newid i’r rheolau cyfrif. Dywedodd y PG fod y newid mwyaf mewn perthynas ag adegau lle mae nifer o wahanol droseddau’n cael eu hadrodd yr un pryd. Yn dilyn y newid i’r rheolau cyfrif, dim ond y prif drosedd sy’n cael ei gofnodi nawr. Sicrhaodd y PG y CHTh y byddai pob trosedd arall yn destun ymchwiliad ond na fyddent yn cael eu cyfrif.

***Rhan 2***

1. **Cofnodion a chamau gweithredu blaenorol**

Ystyriwyd bod y cofnodion a’r camau gweithredu blaenorol o’r cyfarfod a gynhaliwyd ar 26.10.2023 ym Mhrifysgol Aberystwyth yn gywir. Ychwanegodd y CHTh y dylid cyfeirio unrhyw ddiwygiadau at Swyddfa Comisiynydd yr Heddlu a Throseddu.

1. **Materion yn codi o themâu ffocws craffu’r Bwrdd Plismon**

Ni chodwyd unrhyw beth yn ystod y cyfarfod.

1. **Cyllid**

Rhoddodd y CC gyflwyniad ar sefyllfa ariannol yr Heddlu ar gyfer 2023/2024 a chynghorodd fod cysylltiad annatod rhwng cyllidebau a risg, gan gynnwys y risgiau gweithredol hynny. Cadarnhaodd y CC fod y gyllideb yn cael ei rheoli er mwyn sicrhau’r capasiti gweithredol mwyaf er mwyn galluogi’r PG i gyflenwi’r blaenoriaethau o fewn y Cynllun Heddlu a Throseddu.

Bu nifer o bwysau a oedd wedi achosi pryder, gan gynnwys cynnydd chwyddiant digidau dwbl oherwydd yr argyfwng costau byw a chostau egni’n codi o £800,000 i £2.2 miliwn dros nos. Yn ogystal, cyllidwyd ar gyfer codiad cyflog o 2.75%, ond y cynnydd gwirioneddol oedd 7%. Fodd bynnag, roedd grant o £2.3 miliwn gan y Swyddfa Gartref yn cyd-fynd â’r dyfarniad cyflog er mwyn darparu ar gyfer y costau cyflog ychwanegol.

Yn gyffredinol, fel y mae’n sefyll ar hyn o bryd, mae’n debygol y bydd tanwariant o tua £5.4 miliwn ar ddiwedd y flwyddyn ariannol. Mae rhai o’r pwyntiau allweddol a fydd yn arwain at y tanwariant hwn yn cynnwys £733,000 o ganlyniad i fwy o swyddogion yn ymddiswyddo neu’n trosglwyddo, £569,000 o ganlyniad i ddal swyddi staff heddlu gwag fel rhan o adolygiad yr heddlu, £879,000 o ganlyniad i achosion is o ddiswyddo gwirfoddol ac ymddeoliad cynnar, incwm ychwanegol o £150,000 o’r tîm troseddau economaidd a grant ychwanegol ar gyfer recriwtio swyddogion heddlu’n rhagweithiol.

Daeth y CC i’r casgliad bod y sefyllfa ariannol yn gadarnhaol iawn o ystyried yr heriau a wynebwyd eleni.

Nododd y CHTh y mater o swyddogion yn ymddiswyddo eto, a gofynnodd am gael ei ddiweddaru ynghylch gwaith y swyddog cadw a benodwyd yn ddiweddar.

Cynghorodd y CC bod llawer iawn o waith yn cael ei wneud mewn perthynas â chau’r cyfrifon ar gyfer 2022/2023, gosod y gyllideb a’r cynllun ariannol tymor canolig ar gyfer 2024/2025 ac ystyried y risgiau ariannol yn y dyfodol, gan gynnwys cyllid Llywodraeth Cymru ar gyfer 2025/26, dyfarniadau cyflog ar gyfer 2024, effaith pwysau gweithredol a recriwtio a chadw.

Diolchodd CHTh i’r CC am y cyflwyniad cynhwysfawr a nododd nad oedd unrhyw gwestiynau pellach.

1. Unrhyw fusnes arall

Ni chodwyd unrhyw fusnes arall. Diolchodd CHTh bawb am fynychu a chyfrannu i’r cyfarfod.

1. Adolygiad o Gamau Gweithredu

Nid oedd unrhyw gamau gweithredu o’r cyfarfod.